Huisbrand op Limpopo-plaas glo opsetlik | Maroela Media
Lt.kol. Moatshe Ngoepe, polisiewoordvoerder, het aan Maroela Media gesê daar word vermoed dat 'n 55-jarige man glo opsetlik die huis naby Letsitele aan die brand gesteek het waarin die slagoffers, Lucy Mabunda (37) en haar seun, Wisdom (2), dood is.
"Die man het glo net ná middernag die huis aan die brand gesteek. Hy is ook tydens die voorval beseer en is onder polisiebewaking na 'n hospitaal geneem vir verdere behandeling," het Ngoepe gesê.
Die verdagte sal in die Tzaneen-landdroshof verskyn sodra hy uit die hospitaal ontslaan word.
Maroela Media het vroeër berig drie mense was in die huis toe die brand ontstaan het.
"'n Omstander het die brand gesien en in die huis gegaan om te help," het Pieter Rossouw, woordvoerder van ER24, vroeër gesê. "Die ma en haar kind het weens die brand omgekom. Die man wat in die huis was, asook die man wat probeer help het, het onderskeidelik ernstige tot matige beserings opgedoen."
Rossouw het aan Maroela Media verduidelik die brand het op 'n gedeelte van die plaas uitgebreek waar plaaswerkers in 'n klein gemeenskap bly. Die brand het nie na ander huise versprei nie.